Nyt puhuu Martti Lundén: En sano mitään

Pahoinpitelystä epäilty Porin kaupunginhallituksen jäsen Martti Lundén (sd.) pysyy johdonmukaisesti suu supussa ”keppihevosjupakan” jälkitilanteesta. Hän ei aio tässä vaiheessa vetää mitään johtopäätöksi siitä, pitäisikö hänen erota kaupunginhallituksen jäsenyydestä tai esimiestehtävästään Porin teknisessä palvelukeskuksessa. – En ole asiaa ajatellut, sanoo Lundén ja kertoo, ettei edes poliisi ole ollut häneen yhteydessä. Lundén on aiemmin myöntänyt, että kävi käsiksi TPK:n työntekijään joka oli pilaillut Lundénin saamasta Suomen Valkoisen Ruusun ritarikunnan mitalista rakentamalla tuolin, johon oli istutettu keppihevonen, jonka suuhun oli työnnetty tutti. ”Tuttiritaripilan” tehnyt työntekijä joutui pitkälle sairauslomalle loukattuaan rysyssä kätensä. Berserkkikohtauksen saanut Lundén on varsin vankkatekoinen persoona ja amerikkalaista jalkapalloa pelaavan Pori Bears -joukkueen kunniapuheenjohtaja. Lundén kieltäytyy johdonmukaisesti kommentoimasta tapahtumia enää enempää. – Media tuntuu tietävän asiat paremmin. Sen voin sanoa, että totuudella on monet kasvot. Lundén pyytääkin ottamaan tapahtuman tiimoilta yhteyttä apulaiskaupunginjohtaja Kari Hannukseen. – Hänen kuuluisi kertoa tosiasiat. Hannus ei kuitenkaan voi kommentoida yksittäisiin henkilöihin liittyvää tapausta.